Potgooi - Nuus En Weer 6 Maart 2019 - NETRADIOSA
06/03/2019 Corrie Slabbert Nuus, Potgooi/Podcast 0
Potgooi – Nuus & Weer 6 Maart 2019 deur Corrie
Wetenskaplikes het na jare se navorsing gevind dat die HIV virus vernietig kan word in 'n besmette persoon deur die beenmurg te vervang.
Twee gevalle is reeds gedoen en in beide pasiënte was daar geen teken van die virus teenwoordig nie.
Die voormalige president van Suid-Afrika, Thabo Mbeki, het nie aanvaar dat die Vigsvirus afkomstig is van HIV besmetting nie, en het verkondig dat die virus gedood word met die gebruik van sekere kruie.
Navorsers beweer dat Mbeki se wanvoorstelling van die waarheid die gevolg is dat meer as 300,000 mense dood is terwyl hulle met kruie probeer het om genees te word.
Mbeki se opvolger, Jacob Zuma, wat glo kwalik Graad 5 op skool klaargemaak het, het verkondig dat dit voldoende is as jy gereeld 'n stortbad neem.
Taxibedrywighede in Soweto gaan vanoggend normaalweg voort nadat verskeie mense gister in Dube en Mfolo beseer is toe hulle in die kruisvuur van taxiverenigings beland het. Sedert die begin van die jaar is drie lede van die WATA taxivereniging dood en tientalle is beseer in geweld tussen strydende verenigings. Die Gautengse LUR vir Vervoer, Ismail Vadi gaan vandag 'n kennisgewing in die staatskoerant publiseer oor die sluiting van taxistaanplekke en roetes weens die geweld. Vadi sê hy sal nie toelaat dat vermeende huurmoordenaars gebruik word om taxibase en pendelaars aan te val nie.
Drie buitelanders is in die Paarl in hegtenis geneem na die polisie toegeslaan het op 'n onwettige aanleg waar perlemoen verwerk is. 'n Polisiewoordvoerder, FC van Wyk, sê beslag is gelê op verskeie houers en sakke met perlemoen, sakke sout, gassillinders en ander toerusting wat gebruik word vir die verwerking van perlemoen. Groot hoeveelhede gedroogte perlemoen is in die huis in Hermitage-straat gevind. Twee vertrekke in die huis is as droogkamers ingerig. Die waarde van die perlemoen waarop beslag gelê is, moet nog bepaal word. Die drie verdagtes wat in hul twintiger-jare is sal binnekort in die plaaslike landdroshof verskyn.
Vyf mans wat in hegtenis geneem is in verband met die moord op 'n vier-jarige seuntjie van 'n informele woongebied in Rylands op die Kaapse Vlakte sal vandag in die hof verskyn. Die mans is in Athlone in hegtenis geneem. Die seuntjie, wat aanvanklik gedink is drie jaar oud is, is in die kop getref toe hy in die kruisvuur beland het van mense wat vanuit 'n motor geskiet het. Hy het later in die hospitaal aan sy beserings beswyk. Die mans is tussen 25 en 27 jaar oud.
Die twee mans van Coligny in Noordwes wat skuldig bevind is aan die moord op die tiener, Matlhomola Moshoeu, word vandag in die hooggeregshof in Mahikeng gevonnis. Phillip Schutte en Pieter Doorewaard is in Oktober skuldig bevind. Moshoeu is in 2017 dood toe hy van 'n bewegende bakkie afgeval het. Die twee mans het aangevoer dat hy afgespring het toe hulle hom na die polisie wou neem omdat hy sonneblom gesteel het. Moshoeu se dood het tot gewelddadige betogings op die dorp gelei. Die staat het tydens betoë ter strafverswaring gevra dat swaar strawwe opgelê moet word. Intussen het die burgerregteorganisasie Afriforum aangedui dat hy gaan appelleer teen die skuldigbevinding en die vonnis van die twee mans.
Die minister van binnelandse sake, Siyabonga Cwele, het opdrag gegee dat die status van alle buitelanders wat ondernemings in Suid-Afrika bedryf, hersien moet word. Dit sluit godsdienstige leiers in. Cwele sê kerkleiers uit die buiteland was onlangs betrokke by 'n reeks skandale terwyl hulle voorgegee het dat hulle sake doen in die land. Volgens Cwele is daar buitelanders wat na Suid-Afrika kom en aandui dat hulle 'n fabriek gaan bedryf, maar dan stig hulle 'n kerk. Hy sê in Suid-Afrika word kerke nie as ondernemings beskou nie.
Die Minister van Vrouesake in die presidensie, Bathabile Dlamini het gevra dat die musikant, Mandla Mampintsha Maphumulo, swaar gestraf word. Die musikant staan tereg op aanklagte van aanranding nadat 'n video aan die lig gekom het waarin gesien word hoe hy sy vriendin – ook 'n musikant – Bongekile Simelane, wat as Babes Wodumo bekendstaan, aanrand. Mampintsha voer aan dat sy hom uitgelok en verskeie kere aangerand het. Dlamini sê Mampintsha kan nie sy bekendheid en roem gebruik om hom as slagoffer voor te hou nie. Sy het ook die twee-duisend rand borgtog waarop hy vrygelaat is veroordeel en sê dit weerspieël nie die erns van geweld teen vroue nie.
Die Verenigde Nasies se gesamentlike program vir MIV/Vigs sê die onlangse genesing van 'n MIV-lyer is 'n mediese deurbraak, maar die behandeling kan nie op groot groepe pasiënte toegepas word nie. 'n Man van Londen is van dié virus genees na 'n reeks stamseloorplantings. Die VN se program vir MIV/Vigs sê in 'n verklaring die behandeling is uiters ingewikkeld, intensief en duur en het ook beduidende newe-effekte. Die deurbraak bied wel groter insig aan navorsers wat soek na 'n volhoubare oplossing vir MIV.